CELEX: C2004/179/32
Language: et
Date: 2004-07-10 00:00:00
Title: Kohtuasi T-174/04: Hagi, mille Petrotub S.A. esitas 6. mail 2004 Euroopa Liidu Nõukogu vastu

10.7.2004   
            
            
               ET
            
            
               Euroopa Liidu Teataja
            
            
               C 179/16
            
         
      HAGI, mille Petrotub S.A. esitas 6. mail 2004 Euroopa Liidu Nõukogu vastu
   (Kohtuasi T-174/04)
   (2004/C 179/32)
   Kohtuasja menetluse keel: inglise keel
   Euroopa Ühenduste Esimese Astme Kohtule on esitanud 6. mail 2004 hagi Euroopa Liidu Nõukogu vastu Petrotub S.A., asukohaga Roman (Rumeenia), keda esindab advokaat A. L. Merckx, kes on valinud endale kohtudokumentide kättetoimetamise aadressi Luksemburgis.
   Hageja esitab esimese astme kohtule järgmised nõuded:
   
               —
            
            
               tühistada nõukogu 10. veebruari 2004. aasta määrus (EÜ) nr 235/2004, millega muudeti määrust (EÜ) nr 2320/97 inter alia Rumeeniast pärinevate rauast või legeerimata terasest õmblusteta torude impordi suhtes lõpliku dumpinguvastase tollimaksu kehtestamise kohta selles ulatuses, mis puudutab Petrotub S.A. ja Republica S.A. (1) toodete importi Euroopa Ühendusse;
            
         
               —
            
            
               jätta kohtukulud kostja kanda.
            
         Õiguslikud alused ja peamised argumendid
   Nõukogu võttis vaidlustatud määruse vastu eesmärgiga järgida Euroopa Ühenduste Kohtu 9. jaanuari 2003. aasta otsus kohtuasjas C-76/00 P. Nimetatud kohtuotsus tühistas esimese astme kohtu 15. detsembri 1999. aasta otsuse liidetud kohtuasjades T-33/98 ja T-34/98: Petrotub ja Republica v. nõukogu (2) ning nõukogu 17. novembri 1997. aasta määruse (EÜ) nr 2320/1997 rauast või legeerimata terasest õmblusteta torude impordi suhtes lõpliku dumpinguvastase tollimaksu kehtestamise kohta sellises ulatuses, mis puudutab Petrotub S.A. ja Republica S.A.
   Hagi põhjendamiseks väidab hageja, et nõukogu on ületanud oma kaalutlusõigust, mis on sätestatud EÜ asutamislepingu artiklis 233, rikkudes otsuse rakendamisega määruse (EÜ) nr 384/96 (3) artikli 6 lõikeid 1 ja 9 ning artikli 2 lõiget 11. Täpsemalt on hageja seisukoht, et artikli 6 lõiget 9 on täpsemalt rikutud sellega, et vaidlustatud määrus võeti vastu esialgse juurdluse põhjal, olgugi et rohkem kui 15 kuud oli möödunud juurdluse algusest. Lisaks on artikli 6 lõiget 1 rikutud sellega, et vastuvõetud dumpinguvastaste meetmete aluseks ei ole informatsioon vähemalt kuue kuu kohta vahetult enne menetluse algust. Hageja väidab, et vaidlustatud määruses ei ole piisavalt põhjendatud asjaolu, miks kahele esimesele dumpingumarginaali arvutamise meetodile, mis on sätestatud määruse nr 384/96 artikli 2 lõikes 11, eelistati kolmandat meetodit. Sellest tulenevalt väidab hageja, et vaidlustatud määrusega on rikutud nii määruse nr 384/1996 artikli 2 lõiget 11 kui ka EÜ asutamiselepingu artiklit 253.
   
      (1)  ELT L 40, 12.02.2004, lk 12
   
      (2)  EÜT L 56, 06.03.1996, lk 1
   
   
      (3)  EÜT L 56, 06.03.1996, lk 1